钦定古今图书集成/理学汇编/字学典/第002卷 > 《张怀瓘书断》 > 《大篆》
## 钦定古今图书集成/理学汇编/字学典/第002卷 > 《张怀瓘书断》 > 《大篆》

按大篆者，周宣王太史史籀所作也。或云柱下史始
变古文，或同或异，谓之为篆。篆者，传也，传其物理，施
之无穷。甄酆定六书，三曰篆书；八体书法一曰大篆。
又《汉书·艺文志》云：“史籀十五篇，并此也。以史官制之，
用以教授，谓之史书，凡九千字。”秦赵高善篆，教始皇
少子胡亥书。又汉文帝、王遵、严延年并工史书是也。
秦焚书，惟《易》与史篇得全。《吕氏春秋》云“苍颉造大篆”，
非也。若苍颉造大篆，则置古文何地？所谓籀篆，盖其
子孙是也。

蔡邕《大篆赞》云：“体有大篆，巧妙入神。或象龟文，或比龙鳞。纡体放尾，长翅短身。延颈负翼，状似凌云。”

《史籀》即《大篆》之祖也。

赞曰：“古文元裔，《太史》神书。千类万象，或龙或鱼。何词不录？何物不储？怿思通理，从心所如。如彼江海，大波洪涛。如彼音乐，干戚羽旄。”